Sugʻorish tarmoqlari (kanallar)da baliq yetishtirish tartibi toʻgʻrisidagi nizomni tasdiqlash haqida
(order, 2018-11-12)

Oʻzbekiston Respublikasi Prezidentining 2018-yil 6-apreldagi PQ-3657-son “Baliqchilik tarmogʻini jadal rivojlantirishga doir qoʻshimcha chora-tadbirlar toʻgʻrisida”gi qaroriga muvofiq buyuraman: 1. Sugʻorish tarmoqlari (kanallar)da baliq yetishtirish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Prezidentining 2018-yil 6-apreldagi PQ-3657-son “Baliqchilik tarmogʻini jadal rivojlantirishga doir qoʻshimcha chora-tadbirlar toʻgʻrisida”gi qaroriga muvofiq sugʻorish tarmoqlarida (kanallarda) (bundan buyon matnda sugʻorish tarmogʻi deb yuritiladi) baliq yetishtirish tartibini belgilaydi. 1. Sugʻorish tarmogʻida baliq yetishtirish sugʻorish tarmogʻining chuqurligi yoki sayozligidan kelib chiqqan holda qafaslarda yoki sugʻorish tarmogʻining qirgʻoqlarini toʻr bilan toʻsish orqali amalga oshiriladi. 2. Sugʻorish tarmoqlarida baliq yetishtirish: qafaslarda baliq yetishtirish davrida sugʻorish tarmogʻidagi suvning sathi 2,5 metrdan kam boʻlmagan joylarda; suv sathi 2,5 metrdan past boʻlgan joylarda sugʻorish tarmogʻining qirgʻoqlarini toʻr bilan toʻsish yoʻli orqali amalga oshiriladi. Baliq yetishtirish sugʻorish tarmogʻining texnik holatiga hamda suv oqimiga taʼsir koʻrsatmaydigan joylarda amalga oshirilishi shart. 3. Sugʻorish tarmoqlarida baliq yetishtirishni rejalashtirayotgan shaxs baliq yetishtirishdan oldin tegishli hududdagi Tuman irrigatsiya boʻlimini yozma ravishda xabardor qiladi. Bunda baliq yetishtirish rejalashtirilayotgan sugʻorish tarmogʻining aniq joyi, sugʻorish tarmogʻiga joylashtirish rejalashtirilayotgan qafasning yoki toʻr bilan toʻsish rejalashtirilayotgan qirgʻoqning oʻlchamlari haqidagi maʼlumotlar taqdim qilinadi. 4. Tuman irrigatsiya boʻlimi baliq yetishtirish rejalashtirilayotgan sugʻorish tarmogʻidan foydalanish hamda u bilan bogʻliq masalalar yuzasidan tegishli tavsiyalar beradi. 5. Tuman irrigatsiya boʻlimi baliq yetishtirishni rejalashtirayotgan shaxsni sugʻorish tarmogʻida bajarilishi rejalashtirilgan taʼmirlash ishlari hamda boshqa amalga oshirilishi lozim boʻlgan tashkiliy ishlar haqida oldindan ogohlantirishi zarur. 6. Qafas sugʻorish tarmogʻidagi suv oqimining tezligi sekundiga 10 santimetrdan koʻp boʻlmagan, shuningdek sugʻorish tarmogʻidagi suvning chuqurligi 2,5 metrdan kam boʻlmagan joylarga joylashtiriladi. 7. Sugʻorish tarmoqlarida qafaslar alohida yoki seksiyali yoxud bir-biriga bogʻlangan holda oʻrnatiladi hamda sugʻorish tarmogʻining qirgʻogʻiga mahkamlanadi. Bunda qafas sugʻorish tarmogʻini enining uchdan bir qismidan oshmasligi kerak. 8. Qafas sugʻorish tarmogʻining kengligi, chuqurligi hamda undagi suv oqimining tezligidan kelib chiqqan holda turli hajm va shakllarda tayyorlanadi. 9. Sugʻorish tarmoqlariga baliq chavoqlarini joylashtirishdan oldin suvning gidrokimyoviy holati oʻrganiladi. 10. Baliq chavoqlarini sugʻorish tarmogʻidagi suvga tushirishdan oldin baliq chavoqlari saqlanayotgan suvning harorati sugʻorish tarmogʻi suvining haroratiga tenglashtiriladi. 11. Sugʻorish tarmoqlarida baliq yetishtirishda foydalaniladigan qafas va toʻrlar kapron yoki pishiq sunʼiy toladan toʻqilgan yoxud tayyorlangan boʻlishi, shuningdek qafas yoki toʻr teshiklarining kattaligi unda yetishtirilishi rejalashtirilayotgan baliq chavoqlari hajmidan kelib chiqqan holda 6 millimetrdan — 2 santimetrgacha oʻlchamda boʻlishi tavsiya etiladi. 12. Sugʻorish tarmogʻiga joylashtiriladigan qafaslar temir yoki plastmassadan foydalangan holda tayyorlangan boʻlishi kerak. Bunda qafas sugʻorish tarmogʻining chuqur boʻlgan joylarida suv ostiga choʻkib ketishini oldini olish maqsadida, qafasning suv ustidagi qismiga bochka, plastmassa truba yoki plastmassa qoplangan poʻkak pontonlar, shuningdek uni suv ostiga tushib ketmasligini taʼminlovchi materiallar mahkamlanishi lozim. 13. Baliq yetishtirish sugʻorish tarmogʻining sayoz boʻlgan hamda suv oqimiga xalaqit qilmaydigan joylaridagi qirgʻoqlarni toʻr bilan toʻsish yoʻli orqali amalga oshiriladi. 14. Sugʻorish tarmogʻini qirgʻoqlarda hamda suv tubida oʻsgan oʻsimliklardan tozalash hamda suvning toʻsiqlarsiz oqishini taʼminlash maqsadida, ushbu sugʻorish tarmogʻining 1 kilometr boʻlgan masofadagi qismiga 100 — 150 dona 1 yillik oʻt bilan ozuqalanadigan baliq chavoqlarini tashlash tavsiya etiladi. 15. Sugʻorish tarmoqlarida yetishtirilayotgan baliqlar omuxta yem bilan oziqlantiriladi. 16. Sugʻorish tarmoqlarida baliq yetishtirishda sugʻorish tarmogʻi va uning qirgʻoqlariga salbiy taʼsir etuvchi ishlarni (qazish va qurilish ishlarini) amalga oshirishga yoʻl qoʻyilmaydi. 17. Baliq yetishtirish sugʻorish tarmogʻi gidrotexnik inshootlaridan kamida 100 metr uzoq masofada amalga oshiriladi. 18. Sugʻorish tarmogʻida baliq yetishtirayotgan shaxs baliqlarni yetishtirib boʻlgandan keyin, shuningdek baliq yetishtirish mavsumi tugaganda, u tomondan sugʻorish tarmoqlarida oʻrnatilgan qafas va boshqa moslamalarni yigʻib olishi shart. 19. Mazkur Nizom Oʻzbekiston Respublikasi Suv xoʻjaligi vazirligi, Davlat soliq qoʻmitasi va “Oʻzbekbaliqsanoat” uyushmasi bilan kelishilgan.